"En fantastisk nyhed" Sådan lyder de optimistiske toner fra regionsrådsformand Mads Duedahl (V) ovenpå meddelelsen om, at Indenrigs- og Sundhedsministeriet gerne vil give et milliardlån til at dække budgetoverskridelsen i forbindelse med byggeriet i af det nye universitetshospital i Aalborg. Det er et lån på 1,2 milliarder kroner, regionen nu skal ansøge ministeriet om, for at kunne finansiere de i alt 6,4 milliarder, budgettet nu lyder på. Og så kunne vejen til et færdigt byggeri i 2026 måske se lys ud. Men det er Jes Søgaard, professor i sundhedsøkonomi på SDU, en smule skeptisk over for. - Håbet er jo lysegrønt. Men uden at lyde alt for negativ, så ville det undre mig, hvis de bare kører igennem nu og ikke får flere overskridelser, inden de er i mål, siger han og fortsætter: - Flere af de andre store sygehusbyggerier har budgetoverskridelser helt hen imod slutningen af forløbet. Det gælder både i Hillerød og Odense. Den ene skandale efter den anden Nyt Aalborg Universitetshospital har ikke skortet på skandaler. Gang på gang er både budget og tidsfrist for det ambitiøse projekt overskredet med år og millioner. Og senest er den ene byggetekniske fejl efter den anden kommet frem i lyset. I marts kom det frem , at der var trængt vand ind i byggerier 110 forskellige steder - og det i så store mængder, at der mange steder lå vandpytter på gulvene. I juni viste en rapport , at der ikke er lydisoleret godt nok mellem rummene på sygehuset. Dertil kommer det, at der er behov for brandisolering mange flere steder. Hør Maads Duedahl kommentere på, hvad lånet kommer til at betyde for regionen: - Der er noget der tyder på, at styringen af sygehusbyggerierne generelt har været meget dårlig i denne omgang. I bagklogkabens lys skulle man ikke have overladt det her til regionerne, som har forstand på drift af sygehuse og ikke byggeri og byggeledelse, siger Jes Søgaard. - Det er jo vanskeligt i denne at ændre på i den her fase. Ekstern rådgivning skal hjælpe Den nye projektdirektør for byggeprojektet, Martin Kjær, fremhæver det eksterne byggefaglige advisory board, regionen startede i 2022, som " et afgørende tiltag" for at nå i mål i med byggeriet 2026. En analyse herfra har vist, at regionens styring af byggeriet på en række områder har haft alvorlige mangler - mangler, som Martin Kjær meddeler, at der er blevet rettet op på. Det eksterne advisory board skal nu løbende rådgive regionens topledelse om projektet. Det er dog også noget, der giver anledning til skeptiske panderynker hos professor Jes Søgaard. - Man må håbe, at de professionelle rådgivere kommer tilstrækkeligt tæt på til at gøre en forskel. Hvis de bare sidder som rådgivende instans, er det jo helt uforpligtende for begge parter, siger han og fortsætter: - Jeg tvivler på, om det rykker så meget. Men selvfølgelig er det bedre end ingenting.

Opsummering:
Professor er skeptisk overfor, at Region Nordjylland når helt i mål med Nyt Aalborg Universitetshospital uden flere bump på vejen.